
Hozzárendeléssel mozgatott, síkokból alakított térrendszer

Az origami ősi művészete számos alkotót megihletett. Egy sík papírlapból hajtogatással, ragasztás nélkül egy kész szobor születik.
A XX. század elejére már Japánon kívül is elterjedt, önálló művészeti formaként jelenik meg.
Térrendszerem megformálásakor egy origamihoz hasonló szisztémát vettem alapul.
Gyermekkorunkból ismerős lehet a harmonika hajtogatás, ehhez két egyforma hosszú és egyforma széles papírcsík kell. Az alsó csíkot mindig keresztbe ráhajtjuk a másikra és lépésről lépésre kialakul a harmonika.
Ezt a mozdulatsort két egymásra fektetett szabályos hasábon már nem is olyan egyszerű megvalósítani, de nem lehetetlen. A XIII. Velencei Építészeti Biennáléra készített makettem is egy ilyen térjáték. Két háromszög alapú egyenes hasábot az adott analógia szerint bemetszettem, majd egymásba csavartam három traktusig.
Az így született szobor alkotása közben egyre több ötletem támadt, mi történik, ha másmilyen alapú a kiindulási hasáb, vagy ha a felületén megjelennek áttörések, illetve más szögben hajtom egyiket a másikra.
Az alkotás folyamatát, a felmerült alternatívákat szeretném bemutatni, illetve az építészetben történő alkalmazását. Mi történik, ha hirtelen épület léptékűnek képzeljük a kisplasztikánkat, ha födémeket, lépcsőket, embereket tervezünk, magunkat képzeljük bele. Hogyan milyen kiegészítéssel tehetjük használhatóvá anélkül, hogy az alapvető koncepció felborulna.



